Duuv (Steernbild)
De Duuv is een vun de 88 modernen Steernbiller un is an’n süüdlichen Steernhimmel to sehn.

Utsehn 
De Duuv steiht ünner dat Steernbild Haas un fallt nich wieter op, vunwegen dat de Steerns al högere Gröttenklassen hebbt. In dat Steernbild Duuv, dat ut en Zickzack-Lien vun Steerns besteiht, liggt de Antapex vun uns Sünnsystem. Dat heet, dat sik de Sünn mit ehr Planeten mit ruchweg 20 km/s vun dissen Punkt wegbewegen deit in Betog op ehr Naversteerns.

In Düütschland hett de Duuv in’n Winter ehr hööchste Positschoon an’n Himmel. In Noorddüütschland stiegt aver blots de nöördlichsten Steerns över’n Horizont, wiel in’n Süüden vun Düütschland dat hele Steernbild to sehn is.

Historie 
De Duuv is keen vun de 48 antiken Steernbiller. Se höört to de dree ne’eren Steernbiller, de in’t 17. Johrhunnert vun den nedderlannschen Astronom un Theoloog Petrus Plancius inföhrt weern. 

Dat Steernbild steiht in’n Tosamenhang mit de Naversteernbillers Achtersteven (Puppis), Kiel (Carina) un Segel (Vela), de dormols tosamen dat grote Steernbild Schipp Argo (Argo Navis) billt harrn.

De Duuv schall den Vagel dorstellen, de Jason un sien Argonauten den Weg dör de gefährlichen Klippen vun’n Bosporus wiest hett.

Objekten

Steerns 

β Columbae is en gelen Steern mit de Spektralklass K2, de ruchweg 86 Lichtjohren wiet weg is. Sien Naam Weznbedüüt so veel as „Gewicht“.

μ Columbae tellt tosamen mit AE Aurigae un 53 Arietis to de Class vun de sonöömten Runaway-Steerns. All dree bewegt sik mit grote Snelligkeiten vun de Orion-Assoziatschoon weg, ut de se vör ruchweg 2,5 Millionen Johren rutkatapulteert worrn sünd.

Dubbelsteerns 

α Columbae is de hellste Steern in de Duuv. Dorbi hannelt sik dat üm en Dubbelsteernsystem in en Afstand vun 268 Lj. Üm de Steerns enkelt sehn to künnen, warrt en middelgroot Teleskoop vun tomindst 10 cm Gatt bruukt.

NGC-Objekten 

NGC 1851 is ruchweg 40.000 Lj wiet weg. In en Prismenfeernglas is he as’n neveligen Plack to sehn. In en Teleskop af 15 cm Gatt kann dat Randrebeet in enkelte Steerns oplööst warrn. De Kugelsteernhopen is 1828 vun James Dunlop opdeckt worrn.

Weblenken 

Steernbild